**Ministru kabineta noteikumu projekta “Ekspluatējamu ēku energoefektivitātes minimālās prasības” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta projekta mērķis ir noteikt ekspluatējamu ēku energoefektivitātes minimālās prasības un tādējādi ieviest Direktīvas (ES) 2018/844 un Direktīvas (ES) 2018/2002 prasības. Projekts paredz minimālās prasības ēkās:   1. enerģijas patēriņa līmenim un primārās enerģijas patēriņa līmenim; 2. inženiertehnisko sistēmu automatizācijas un vadības sistēmu funkcionalitātei, telpu mikroklimatu pašregulējošu ierīču uzstādīšanai, ēkā patērēto energonesēja vai enerģijas uzskaitei; 3. elektrotransportlīdzekļu uzlādes punktu ierīkošanai.   Projekts stāsies spēkā nākamajā dienā pēc izsludināšanas, atsevišķas normas stāsies spēkā 2021. gada 1. janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Ekspluatējamu ēku energoefektivitātes minimālās prasības” (turpmāk – Noteikumu projekts) izstrādāts, pamatojoties uz Ēku energoefektivitātes likuma 4. panta otro daļu, Eiropas Parlamenta un Padomes 2018. gada 30. maija Direktīvu (ES) 2018/844, ar ko groza Direktīvu 2010/31/ES par ēku energoefektivitāti un Direktīvu 2012/27/ES par energoefektivitāti (turpmāk – Direktīva 2018/844), Eiropas Parlamenta un Padomes 2018. gada 11. decembra Direktīvu (ES) 2018/2002, ar ko groza Direktīvu 2012/27/ES par energoefektivitāti (turpmāk – Direktīva 2018/2002), Ministru kabineta 2019. gada 19. marta sēdes protokola Nr. 14 41.§ 4. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ēku energoefektivitātes likuma 4. panta otro daļu Ministru kabinets izdod noteikumus par ekspluatējamu ēku minimālajām energoefektivitātes prasībām. Vienīgais normatīvais akts, kas, citastarp, paredz prasības energoefektivitātes nodrošināšanai, ir Ministru kabineta 2010. gada 28. septembra noteikumi Nr. 907 “Noteikumi par dzīvojamās mājas apsekošanu, tehnisko apkopi, kārtējo remontu un energoefektivitātes minimālajam prasībām”, kas izdoti, pamatojoties uz Dzīvojamo māju pārvaldīšanas likuma 6. panta piekto daļu, un ir attiecināmi vienīgi uz dzīvojamajām mājām.  Pasākumus ēku energoefektivitātes uzlabošanai paredz Ēku energoefektivitātes likums, kas ir attiecināms uz visām – gan dzīvojamām, gan nedzīvojamām – ēkām, līdz ar to arī visām ēkām attiecināmās energoefektivitātes minimālās prasības būtu iekļaujamas vienā normatīvajā aktā. Sakarā ar to ir veikti un 2020. gada 2. novembrī stājušies spēkā grozījumi Ēku energoefektivitātes likuma 4. pantā, izsakot to jaunā redakcijā un paredzot pilnvarojumu Ministru kabinetam noteikt ekspluatējamu ēku energoefektivitātes minimālās prasības, kā arī paredzēts veikt grozījumus Dzīvojamo māju pārvaldīšanas likumā, paredzot obligāti veicamo dzīvojamās mājas pārvaldīšanas darbību ietvaros pienākumu atbilstoši normatīvo aktu prasībām nodrošināt energoefektivitātes uzlabošanas pasākumus un vienlaikus svītrojot pilnvarojumu Ministru kabinetam noteikt minimālās prasības dzīvojamās mājas energoefektivitātes nodrošināšanai. Ekonomikas ministrija arī ir sagatavojusi attiecīgu tiesību aktu projektu – likumprojekts “Grozījumi Dzīvojamo māju pārvaldīšanas likumā” (VSS-1248).  Direktīva 2018/844, citastarp, nosaka jaunas prasības šādos virzienos:   1. Eiropas Parlamenta un Padomes 2010. gada 19. maija Direktīva 2010/31/ES par ēku energoefektivitāti (turpmāk – Direktīva 2010/31/ES) papildināta ar jaunām definīcijām, precizējot definīcijas “ēkas inženiertehniskā sistēma” un “ēkas automatizācijas un vadības sistēma”; 2. Direktīvā 2010/31/ES precizētas prasības attiecībā uz ēkām, kurās veic nozīmīgu atjaunošanu, proti, noteikts pienākums veicināt augstas efektivitātes alternatīvu sistēmu izmantošanu, ciktāl tas ir tehniski, funkcionāli un ekonomiski iespējams; 3. Direktīva 2010/31/ES papildināta ar prasībām ēkas inženiertehniskajai sistēmai, ēkas automatizācijas un vadības sistēmai, elektromobilitātei; 4. Direktīvā 2010/31/ES precizēta ēku energoefektivitātes aprēķina metodoloģija, kur precizētas energoefektivitātes novērtēšanas izteikšanas prasības, pieprasot ēkas energoefektivitāti gan energosertifikācijas vajadzībām, gan ēkas minimālo energoefektivitātes prasību noteikšanas vajadzībām izteikt primārās enerģijas rādītājos.   Savukārt Direktīva 2018/2002 citastarp precizē Eiropas Parlamenta un Padomes 2012. gada 25. oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK (turpmāk – Direktīva 2012/27/ES), nosacījumus par elektroenerģijas, dabasgāzes, centralizētās siltumapgādes, centralizētās dzesēšanas un mājsaimniecības karstā ūdens uzskaiti, tajā skaitā nosakot konkrētas prasības attiecībā uz siltumapgādes, aukstumapgādes un mājsaimniecības karstā ūdens apgādes uzskaiti.  Ministru kabineta 2019. gada 19. marta sēdes protokola Nr. 14 41.§ “Latvijas Republikas nostājas projekts uz Eiropas Komisijas 2019. gada 24. janvāra formālo paziņojumu pārkāpuma procedūras lietā Nr. 2018/2344” 4. punktā Ekonomikas ministrijai tika uzdots uzdevums līdz 2019. gada 15. novembrim iesniegt izskatīšanai Ministru kabinetā Elektroenerģijas tirgus likuma 36.1pantā minēto Ministru kabineta noteikumu projektu par agregatoriem un likumprojektu “Grozījumi Dzīvojamo māju pārvaldīšanas likumā”. Sākotnēji tika plānots regulēt dzīvojamo māju energoefektivitātes paaugstināšanas prasības Dzīvojamo māju pārvaldīšanas likumā, taču rezultātā ir izvēlēts risinājums izslēgt no minētā likuma speciālo pilnvarojumu Ministru kabinetam noteikt dzīvojamās mājas energoefektivitātes minimālās prasības, attiecīgo pilnvarojumu paplašinot un ietverot Ēku energoefektivitātes likumā.  Lai novērstu Eiropas Komisijas 2019. gada 24. janvāra formālo paziņojumu pārkāpuma procedūras lietas Nr. 2018/2344 potenciālos riskus par Direktīvas 2012/27/ES (redakcijā pirms Direktīvas 2018/2002 grozījumiem) 9. panta 3. punkta (kas paredzēja pienākumu daudzdzīvokļu ēkās un daudzfunkcionālās ēkās, kam apkure/dzesēšana tiek nodrošināta no centralizēta avota, no centralizētas siltumapgādes tīkla vai no centrāla avota, kas apkalpo vairākas ēkas, līdz 2016. gada 31. decembrim uzstādīt arī individuālos patēriņa skaitītājus, kas uzskaita siltumenerģijas vai dzesēšanas enerģijas vai karstā ūdens patēriņu katrā vienībā, ja tas ir tehniski iespējams un rentabli; ja individuālu situma patēriņa skaitītāju izmantošana nav tehniski iespējama vai nav rentabla, siltumenerģijas mērīšanai izmanto individuālus siltummaksas sadalītājus siltuma patēriņa uzskaitei katrā radiatorā, ja vien attiecīgā dalībvalsts nepierāda, ka šādu siltummaksas sadalītāju uzstādīšana nebūtu rentabla) pārņemšanu, Ēku energoefektivitātes likumā (2020. gada 8. oktobra redakcijā, kas stājas spēkā 2020. gada 2. novembrī) ir ietverts deleģējums Ministru kabinetam izdot noteikumus par ekspluatējamu ēku energoefektivitātes minimālajām prasībām, uz kā pamata izstrādāts Noteikumu projekts. Noteikumu projektā arī transponētas prasības siltuma maksas sadalītāju (alokatoru) un siltumenerģijas patēriņa skaitītāju uzstādīšanai jau atbilstoši Direktīvai 2018/2002.  Ievērojot Ministru kabineta 2019. gada 19. marta sēdes protokola Nr. 14 41.§ 4. punktā doto uzdevumu, Ekonomikas ministrija ir izstrādājusi gan likumprojektu “Grozījumi Ēku energoefektivitātes likumā” (VSS-1247), kas tika pieņemts 2020. gada 8. oktobrī un stājās spēkā 2020. gada 2. novembrī, gan Noteikumu projektu. Noteikumu projektā ietvertās prasības ekspluatējamu ēku enerģijas patēriņa līmenim un primārās enerģijas patēriņa līmenim, tā noteikšanai, kā arī ēkas inženiertehniskajām sistēmām un elektromobilitātei noteiktas atbilstoši Direktīvai 2010/31/ES (ar Direktīvas 2018/844 grozījumiem) un Direktīvai 2012/27/ES (ar Direktīvas 2018/2002 grozījumiem).  Noteikumu projekta mērķis ir noteikt ekspluatējamu ēku energoefektivitātes minimālās prasības.  Noteikumu projekts paredz minimālās prasības:   1. ekspluatējamu ēku enerģijas patēriņa līmenim un primārās enerģijas patēriņa līmenim; 2. ēkas inženiertehnisko sistēmu automatizācijas un vadības sistēmu funkcionalitātei, telpu mikroklimatu pašregulējošu ierīču uzstādīšanai, ēkā patērēto energonesēja vai enerģijas uzskaitei; 3. elektrotransportlīdzekļu uzlādes punktu ierīkošanai ēkā.   Noteikumu projekts ietver nosacījumus ekspluatējamas ēkas atbilstībai enerģijas patēriņa līmeņa un primārās enerģijas patēriņa līmeņa minimālajām prasībām, kā arī kārtību, kādā nosaka ekspluatējamas ēkas atbilstību enerģijas patēriņa līmenim vai primārās enerģijas patēriņa līmenim.  Noteikumu projekta nosaka, ka ēkas, kuru energoefektivitātes klases rādītājs atbilstoši normatīvajiem aktiem ēku energosertifikācijas jomā atbilst E vai augstākai klasei, uzskatāmas par atbilstošām enerģijas patēriņa līmeņa un primārās enerģijas patēriņa līmeņa minimālajām prasībām.  Saskaņā ar Ministru kabineta 2013.gada 25.jūnija noteikumu Nr.348 “Ēkas energoefektivitātes aprēķina metode” 18.punktu, veicot primārās enerģijas patēriņa rādītāju aprēķinu, novērtējumā iekļauj sistēmas, kas ir ēkas vai ēkas vietas robežās saskaņā ar šo noteikumu 3.pielikumu. Tā kā Noteikumu projekts paredz arī ēkas kopējā primārās enerģijas patēriņa līmeņa aprēķināšanu, ar to saprotams enerģijas patēriņš visām sistēmām kopā, kas aprēķināms atbilstoši spēkā esošajam tiesiskajam regulējumam.  Ēkas enerģijas vai primārās enerģijas patēriņa līmeņa noteikšanas metode (veids) tiek izvēlēta atkarībā no konkrētās situācijas. Proti, ja saskaņā ar tiesību aktos noteikto ir jāveic ēkas energosertifikācija, primāri enerģijas patēriņa līmenis tiek noteikts, veicot energosertifikāciju. Pārējos gadījumos ēkas enerģijas patēriņa līmeņa noteikšanas metodi (normatīvajos aktos vai standartos noteiktu) izvēlas ēkas īpašnieks.  Saskaņā ar Direktīvas 2010/31/ES 8. panta 1. punkta pirmo un otro rindkopu, lai varētu uzlabot ēkas inženiertehniskās sistēmas enerģijas izmantošanu, dalībvalstis nosaka sistēmas prasības attiecībā uz vispārējo energoefektivitāti, pareizu uzstādīšanu un pienācīgiem izmēriem, regulējumu un kontroli esošajās ēkās ierīkotajām inženiertehniskajām sistēmām. Sistēmas prasības nosaka jaunām, nomainītām un modernizētām ēku inženiertehniskajām sistēmām un tās piemēro, ciktāl tas ir tehniski, ekonomiski un funkcionāli iespējams. Vienlaikus Direktīvas 2012/27/ES 9.b panta 1. punkta pirmā un otrā rindkopa paredz, ka daudzdzīvokļu ēkās un daudzfunkcionālās ēkās, kuru siltumapgāde vai aukstumapgāde tiek nodrošināta no centrāla avota vai no centralizētas siltumapgādes vai centralizētas aukstumapgādes sistēmas, uzstāda individuālos skaitītājus, kas mēra siltumenerģijas vai aukstumapgādes enerģijas vai mājsaimniecības karstā ūdens patēriņu katrā ēkas vienībā, ja tas ir tehniski iespējami un rentabli tādā nozīmē, ka tas ir samērīgi attiecībā uz potenciālo enerģijas ietaupījumu. Ja individuālu skaitītāju izmantošana nav tehniski iespējama vai nav rentabla, katrā ēkas vienībā siltumenerģijas patēriņa mērīšanai izmanto individuālus siltummaksas sadalītājus, ar kuriem mēra siltumenerģijas patēriņu katrā radiatorā, ja vien attiecīgā dalībvalsts nav pierādījusi, ka šādu siltummaksas sadalītāju uzstādīšana nebūtu rentabla. Tādos gadījumos var apsvērt alternatīvas rentablas metodes siltumenerģijas patēriņa uzskaitei. Katra dalībvalsts skaidri nosaka un publicē vispārējos kritērijus, metodes un/vai procedūras, lai noteiktu, pie kādiem to uzskata par tehniski neiespējamu vai nerentablu.  Atbilstoši Direktīvas 2012/27/ES 9.c pantam Direktīvas 9.a un 9.b panta nolūkā skaitītāji un siltummaksas sadalītāji, kas uzstādīti pēc 2020. gada 25. oktobra, ir attālināti nolasāmas ierīces. Turpina piemērot tehniskās iespējamības un rentabilitātes nosacījumus, kas izklāstīti 9.b panta 1. punktā. No 2027. gada 1. janvāra skaitītājus un siltummaksas sadalītājus, kas nav attālināti nolasāmi, bet ir jau uzstādīti, dara attālināti nolasāmus vai aizstāj ar attālināti nolasāmām ierīcēm, izņemot gadījumus, ja attiecīgā dalībvalsts ir pierādījusi, ka tas nav rentabli.  Saskaņā ar Direktīvas 2018/2002 2. panta 1. punkta pirmo un otro rindkopu dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības līdz 2020. gada 25. jūnijam. Tomēr dalībvalstīs stājas spēkā normatīvie un administratīvie akti, kas vajadzīgi, lai izpildītu 1. panta 5. līdz 10. punktu un pielikuma 3. un 4. punktu līdz 2020. gada 25. oktobrim.  Ievērojot minēto, Noteikumu projekts ietver nosacījumu par patērētās siltumenerģijas uzskaiti daudzdzīvokļu dzīvojamajās mājās, proti, to veic atsevišķi katrai dzīvojamai telpu grupai un nedzīvojamai telpu grupai, izmantojot attālināti nolasāmus individuālus siltumenerģijas patēriņa skaitītājus vai individuālus siltuma maksas sadalītājus katram sildelementam, ja individuālu siltumenerģijas patēriņa skaitītāju uzstādīšana nav tehniski iespējama vai nav ekonomiski pamatota.  Uzskatāms, ka individuāla siltumenerģijas patēriņa skaitītāja uzstādīšana telpu grupā ir tehniski iespējama tādā gadījumā, ja ar vienu skaitītāju tiek uzskaitīta visā telpu grupā patērētā siltumenerģija, ko arī paredz Noteikumu projekts. Proti, telpu grupai uzstāda vienu individuālu siltumenerģijas patēriņa skaitītāju, un to ir iespējams īstenot tādā gadījumā, ja visi sildelementi ir savstarpēji savienoti un atdalīti no pārējiem dzīvojamās mājas (citu telpu grupu) sildelementiem. Tātad šādu skaitītāju uzstādīšana tehniski nav iespējama dzīvojamajās ēkās, kurās telpu grupas sildelementi nav savstarpēji horizontāli savienoti, tajā skaitā ēkās ar vertikālo apkures sistēmu. Savukārt siltuma maksas sadalītājus tehniski iespējams uzstādīt jebkurai siltumapgādes sistēmai (viencauruļu vai divcauruļu, horizontālajai vai vertikālajai apkures sistēmai), nepieciešamības gadījumā veicot sildelementu (radiatoru) nomaiņu, apvadcauruļu uzstādīšanu vai citus pielāgošanas darbus. Apkures sistēmas pārveidošanas un pielāgošanas izmaksas ietver visas izmaksas, kas saistītas ar apkures sistēmas pielāgošanu tādai apkures sistēmas darbībai, kas nodrošina visas sistēmas nevainojamu darbību atbilstoši sistēmā paredzēto elementu ražotāju noteiktiem ekspluatācijas nosacījumiem. Apkures sistēmas pielāgošana var ietvert arī apkures sūkņa, regulēšanas vārstu, kontroles iekārtu uzstādīšanu vai nomaiņu siltummezglā, divcauruļu apkures sistēmas izbūvi, kā arī citus pasākumus, kas nepieciešami nevainojamai sistēmas darbībai. Individuāliem siltumenerģijas patēriņa skaitītājiem jāatbilst normatīvajos aktos noteiktajām metroloģiskajām prasībām siltumenerģijas skaitītājiem (pašreiz Ministru kabineta 2006.gada 22.augusta noteikumi Nr.667 ”Noteikumi par metroloģiskajām prasībām siltumenerģijas skaitītājiem”), un individuāliem siltuma maksas sadalītājiem, to uzstādīšanai, lietošanai, siltuma izmaksu sadales aprēķināšanai un pārbaudei jāatbilst normatīvajos aktos par kārtību, kādā nosaka, aprēķina un uzskaita katra dzīvojamās mājas īpašnieka maksājamo daļu par dzīvojamās mājas uzturēšanai nepieciešamajiem pakalpojumiem noteiktajām prasībām (pašreiz Ministru kabineta 2015. gada 15. septembra noteikumi Nr. 524 “Kārtība, kādā nosaka, aprēķina un uzskaita katra dzīvojamās mājas īpašnieka maksājamo daļu par dzīvojamās mājas uzturēšanai nepieciešamajiem pakalpojumiem” (turpmāk – MK not. Nr. 524)). MK not. Nr. 524 paredz atbilstību prasībām, kas noteiktas standartā LVS EN 834:2013 ”Siltumenerģijas patēriņa noteicēji dzīvokļa apsildes radiatoriem. Ierīces ar elektroenerģijas avotu” (turpmāk – standarts LVS EN 834:2013). Atbilstoši Standartizācijas likuma 13. pantam standartu piemērošana ir brīvprātīga, savukārt Ministru kabinets var noteikt obligāti piemērojamus Latvijas nacionālos standartus. Standartu datubāzi uztur Latvijas Nacionālā standartizācijas institūcija “Latvijas standarts”. Standarti tiešsaistes režīmā ir pieejami par maksu, savukārt Latvijas standartu lasītavā klātienē Kr. Valdemāra ielā 157, Rīgā ir iespējams bez maksas iepazīties ar standartu saturu. Ņemot vērā, ka šobrīd standarts LVS EN 834:2013 ir pieejams angļu valodā, Ekonomikas ministrija sava esošā budžeta ietvaros līdz 2020. gada beigām nodrošinās minētā standarta tulkošanu latviešu valodā. Ekonomisko pamatojumu atbilstoši Noteikumu projektam izvērtē dzīvojamās mājas pārvaldītājs (tas ir, dzīvojamās mājas īpašnieks vai viņa pilnvarots pārvaldnieks – Dzīvojamo māju pārvaldīšanas likuma 1. panta 3. punkts), izmantojot Noteikumu projekta pielikumos ietverto metodiku. Noteikumu projekta pielikumos iestrādātas konkrētas formulas, pēc kurām dzīvojamās mājas pārvaldītājs varēs aprēķināt siltuma maksas sadalītāju un siltumenerģijas patēriņa skaitītāju uzstādīšanas rentabilitāti. Turklāt Noteikumu projekts paredz, ka individuālu siltuma maksas sadalītāju un individuālu siltumenerģijas patēriņa skaitītāju uzstādīšanas tehnisko iespējamību un ekonomisko pamatojumu izvērtē arī pēc tam, kad ir veikta daudzdzīvokļu dzīvojamās mājas, kurā individuāli siltuma maksas sadalītāji vai individuāli siltumenerģijas patēriņa skaitītāji nav uzstādīti, vai tās apkures sistēmas atjaunošana vai pārbūve.  Nosacījumi daudzdzīvokļu dzīvojamo māju aprīkošanai ar individuālām siltumenerģijas uzskaites ierīcēm stāsies spēkā ar 2021. gada 1. janvāri, savukārt individuāliem siltuma maksas sadalītājiem un individuāliem siltumenerģijas patēriņa skaitītājiem, kas uzstādīti pirms 2021. gada 1. janvāra un nav attālināti nolasāmi, līdz 2027. gada 1. janvārim nodrošina attālinātu nolasāmību vai aizstāj tos ar attālināti nolasāmiem individuāliem siltuma maksas sadalītājiem vai individuāliem siltumenerģijas patēriņa skaitītājiem, kā to paredz Direktīvas 2012/27/ES 9.c panta 2. punkts.  Direktīvas 2010/31/ES 8. panta 1. punkta trešā rindkopa paredz prasību jaunas ēkas, ja tas ir tehniski un ekonomiski iespējams, aprīkot ar pašregulējošām ierīcēm temperatūras atsevišķai regulēšanai katrā istabā vai, ja tas ir pamatoti, noteiktā apsildītā ēkas daļas zonā. Esošajās ēkās šādas pašregulējošas ierīces prasa ierīkot tad, kad tiek nomainīti siltumģeneratori, ja tas ir tehniski un ekonomiski iespējams. Līdz ar to Noteikumu projekts paredz, ka ekspluatējamas ēkas tiek aprīkotas ar pašregulējošām ierīcēm gaisa temperatūras atsevišķai regulēšanai katrā telpā vai, ja tas ir pamatoti, telpu grupā tādā gadījumā, ja tiek mainīta ēkas apkures sistēmas daļa, kas ražo siltumenerģiju (siltumģenerators). Šīs prasības nepiemēro, ja to piemērošana nav tehniski iespējama vai nav ekonomiski pamatota, kas tiek izvērtēts katrā konkrētajā gadījumā. Pašregulējošu ierīču gaisa temperatūras atsevišķai regulēšanai katrā telpā (istabā) uzstādīšanas nepieciešamības izvērtēšana būtu telpu grupas īpašnieka kompetencē, ņemot vērā ēkas lietošanas veidu, funkcionalitāti un praktisko izmantošanu. Pamatotībai ierīču uzstādīšanai telpu grupā, nevis katrā telpā jābūt balstītai uz objektīvu nepieciešamību, ja ierīču uzstādīšana pati par sevi ir tehniski un ekonomiski pamatota (telpu grupā, kur katra telpa nav hermētiski nodalīta, piemēram, dzīvoklī, sevišķi ar atvērtu plānojumu, būtu pamatota vienotas gaisa temperatūru regulējošas sistēmas uzstādīšana).  Saskaņā ar Direktīvas 2010/31/ES 14. panta 4. punktu dalībvalstis nosaka prasības, ar kurām nodrošina, ka tad, ja tas ir tehniski un ekonomiski iespējams, nedzīvojamās ēkas, kuru lietderīgā nominālā apkures sistēmu vai apvienotas telpu apkures un ventilācijas sistēmu jauda pārsniedz 290 kW, līdz 2025. gadam tiek aprīkotas ar ēku automatizācijas un vadības sistēmām. Ēku automatizācijas un vadības sistēmas spēj:   1. pastāvīgi uzraudzīt, reģistrēt, analizēt un dot iespējas koriģēt enerģijas izmantošanu; 2. salīdzinoši novērtēt ēkas energoefektivitāti, atklāt ēkas inženiertehnisko sistēmu efektivitātes zudumus un informēt par ēku atbildīgo personu vai ēkas inženiertehnisko sistēmu apsaimniekotāju par energoefektivitātes uzlabošanas iespējām; un 3. nodrošināt komunikāciju ar pieslēgtajām ēkas inženiertehniskajām sistēmām un citām ierīcēm ēkas iekšienē un būt sadarbspējīgas ar ēkas inženiertehniskajām sistēmām neatkarīgi no autortehnoloģiju, ierīču un ražotāju dažādības.   Attiecīgas prasības paredz arī Direktīvas 2010/31/ES 15. panta 4. punkts attiecībā uz nedzīvojamo ēku gaisa kondicionēšanas sistēmu vai apvienoto gaisa kondicionēšanas un ventilācijas sistēmu.  Tādējādi Noteikumu projektā paredzēts, ka nedzīvojamo ēku, kuras lietderīgā nominālā jauda apkures sistēmas vai apvienotas apkures un ventilācijas sistēmas vajadzībām, vai arī kuras lietderīgā nominālā jauda gaisa kondicionēšanas sistēmas vai apvienotas gaisa kondicionēšanas un ventilācijas sistēmas vajadzībām pārsniedz 290 kilovatus, līdz 2025. gada 1. janvārim aprīko ar ēkas automatizācijas un vadības sistēmu. Ēkas automatizācijas un vadības sistēmai jānodrošina:  1) iespēja pastāvīgi uzraudzīt, reģistrēt, analizēt un koriģēt ēkas enerģijas izmantošanu;  2) iespēja salīdzinoši novērtēt ēkas energoefektivitāti, atklāt ēkas inženiertehniskās sistēmas efektivitātes zudumus un informēt ēkas pārvaldītāju par ēkas energoefektivitātes uzlabošanas iespējām;  3) tiešsaiste ar ēkas inženiertehnisko sistēmu un spēja veikt savas funkcijas neatkarīgi no inženiertehniskās sistēmas sastāvdaļu ražotāja.  Prasības nedzīvojamas ēkas aprīkošanai ar ēkas automatizācijas un vadības sistēmu atļauts nepiemērot, ja to piemērošana nav tehniski iespējama vai nav ekonomiski pamatota, kas izvērtējams individuāli attiecībā uz katru ēku atkarībā no ēkā uzstādītajām inženiertehniskajām sistēmām. Minētās prasības stāsies spēkā ar 2021. gada 1. janvāri, lai jau savlaicīgi ēku īpašnieki var plānot ēku inženiertehniskās sistēmas pielāgošanas darbus un no 2025.gada ēkas jau būtu aprīkotas atbilstoši Direktīvas 2010/31/ES prasībām.  Saskaņā ar Direktīvas 2010/31/ES 8. panta 3. punktu līdz 2025. gada 1. janvārim dalībvalstis nosaka prasības par uzlādes punktu minimālo skaitu, kas jāierīko visās nedzīvojamās ēkās, kurās ir vairāk nekā 20 stāvvietu. Sakarā ar minēto Noteikumu projekts noteic, ka līdz 2025. gada 1. janvārim katrā publiskā ēkā ar vairāk kā 20 autostāvvietām būs jāierīko vismaz viens elektrotransportlīdzekļu uzlādes punkts. Saskaņā ar Latvijas būvnormatīva LBN 208-15 “Publiskas būves” (apstiprināts ar Ministru kabineta 2015. gada 30. jūnija noteikumiem Nr. 331 “Noteikumi par Latvijas būvnormatīvu LBN 208-15 “Publiskas būves””) 2.4. apakšpunktu publiska būve ir arī ēka, kurā vairāk nekā 50 % ēkas kopējās platības ir publiskas telpas vai telpas publiskas funkcijas nodrošināšanai (publiska ēka). Stingrākas elektromobilitātes prasības paredzētas jaunu publisku ēku būvniecības vai esošo ēku pārbūves gadījumā un iekļautas noteikumu projektā “Grozījumi Ministru kabineta 2015. gada 30. jūnija noteikumos Nr. 331 “Noteikumi par Latvijas būvnormatīvu LBN 208-15 “Publiskas būves””” (VSS-152) (attieksies uz būvprojektiem, kuri izstrādāti, pamatojoties uz būvatļaujām, kas izdotas pēc 2021. gada 10. marta). Proti, publiskās ēkās ar vairāk kā desmit autostāvvietām paredz vismaz vienu elektrotransportlīdzekļu uzlādes punktu, bet katrai piektajai automašīnu stāvvietai paredz kanālus elektrības kabeļiem, lai nepieciešamības gadījumā varētu ierīkot elektrotransportlīdzekļu uzlādes punktus. Šīs prasības piemēro arī ar publisko ēku funkcionāli saistītu, bet ārpus šīs ēkas esošu stāvvietu projektēšanai. Savukārt publiskas ēkas pārbūves gadījumā minētās prasības piemēro attiecībā uz pārbūvējamo daļu, ja šī daļa ir paredzēta automašīnu stāvvietām, tajā skaitā, uz publiskā ēkā esošu telpu grupu, kurā atrodas automašīnu stāvvietas, vai ar publisko ēku funkcionāli saistītām, bet ārpus šīs ēkas esošām automašīnu stāvvietām.  Elektrotransportlīdzekļu uzlādes punktu tehniskās prasības pašreiz ir noteiktas Ministru kabineta 2018. gada 6. februāra noteikumos Nr. 78 “Prasības elektrotransportlīdzekļu uzlādes, dabasgāzes uzpildes, ūdeņraža uzpildes un krasta elektropadeves iekārtām”, taču Saeimā izskatīšanā ir likumprojekts ”Transporta enerģijas likums” (Nr. 177/Lp13), kas, citastarp, definēs un regulēs elektrotransportlīdzekļu uzlādes iespējas un prasības.  Noteikumu projekts neparedz soda sankcijas par noteikumu prasību neievērošanu. Ēkas energoefektivitātes paaugstināšanas pasākumu veikšana ir ēkas īpašnieka interesēs, jo, ievērojot ekonomiskās pamatotības (rentabilitātes) nosacījumu, veiktie ieguldījumi atmaksājas ar panākto enerģijas ietaupījumu. Vienlaikus saskaņā ar likumprojektu ”Grozījumi Dzīvojamo māju pārvaldīšanas likumā” (VSS-1248), kas paredz pie obligāti veicamajām dzīvojamās mājas pārvaldīšanas darbībām iekļaut arī dzīvojamās mājas energoefektivitātes uzlabošanas pasākumu nodrošināšanu, tad kontekstā ar Dzīvojamo māju pārvaldīšanas likuma 29. pantu, kas stāsies spēkā 2020. gada 1. jūlijā, par normatīvajos aktos paredzēto energoefektivitātes uzlabošanas pasākumu neveikšanu ir paredzēta administratīvā atbildība dzīvojamās mājas īpašniekam vai pārvaldniekam (ja minēto pārvaldīšanas darbību uzdots veikt pārvaldniekam). |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ēku īpašnieki, ēkas inženiertehniskajā sistēmā un ēkas automatizācijas un vadības sistēmā ietilpstošo tehnoloģiju ražotāji. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts ietekmēs ēku īpašniekus, jo tiem būs jānodrošina noteikto energoefektivitātes minimālo prasību izpilde un attiecīgs finansējums.  Noteikumu projekts ietekmēs ēkas inženiertehniskajā sistēmā un ēkas automatizācijas un vadības sistēmā ietilpstošo tehnoloģiju ražotājus un izplatītājus, jo saskaņā ar jomas ekspertu sniegto informāciju Eiropas Komisijai pašlaik tirgū pieejamās tehnoloģijas nespēj nodrošināt Direktīvā 2010/31/ES un līdz ar to arī Noteikumu projektā ietvertās prasības. Šī iemesla dēļ atsevišķām Noteikumu projekta normām paredzēts atlikts spēkā stāšanās laiks no 2021. gada 1. janvāra un pagarināts ieviešanas termiņš līdz 2025. gada 1. janvārim. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Atbilstības izmaksas Noteikumu projektā paredzēto energoefektivitātes minimālo prasību izpildei nav iespējams precīzi aprēķināt, jo tās ir atkarīgas no nepieciešamo energoefektivitātes paaugstināšanas pasākumu apjoma un izmaksām katrai konkrētajai ēkai.  Attiecībā uz iespējamiem izdevumiem daudzdzīvokļu dzīvojamo māju (dzīvokļu) īpašniekiem attālināti nolasāmu individuālu siltumenerģijas patēriņa skaitītāju un individuālu siltuma maksas sadalītāju uzstādīšanai nozares eksperti ir norādījuši, ka indikatīvās izmaksas viena siltumenerģijas patēriņa skaitītāja uzstādīšanai varētu būt ap 150 *euro*, savukārt siltuma maksas sadalītāja un temperatūras regulatora uzstādīšanas izmaksas vienam sildelementam (radiatoram) varētu būt ap 100 *euro*. Izmaksas nepastarpināti atkarīgas no konkrētā ražotāja vai izplatītāja noteiktās cenas, kā arī nepieciešamajām apkures sistēmas vai sildelementa pielāgošanas izmaksām (apvadcauruļu uzstādīšana, sildelementu nomaiņa u.c.).  Savukārt atbilstības izmaksas elektrotransportlīdzekļu uzlādes punktu ierīkošanai ir atkarīgas no katrai konkrētajai publiskajai ēkai ierīkojamo elektrotransportlīdzekļu uzlādes punktu skaita, arī tehniskās specifikācijas un pat atrašanās vietas reģionā, no kā attiecīgi veidojas kopējās izmaksas.  Piemēram, vienas elektrotransportlīdzekļu (elektromobiļu) ātrās uzlādes stacijas ierīkošanas izmaksas svārstās cenu amplitūdā no 42 520 *euro* līdz 56 938 *euro* *(bez PVN; 24 000 – 28 807 euro par stacijas piegādi, uzstādīšanu un uzturēšanu līdz nodošanai pasūtītājam; 4 524 – 6 992 euro par stacijas uzstādīšanas vietas izbūves būvprojekta izstrādi un autoruzraudzību; 13 206 – 19 521 euro par stacijas uzstādīšanas vietas izbūvi; 790 – 1 618 euro par stacijas uzstādīšanas vietas izbūves būvuzraudzību; avots: Elektronisko Iepirkumu Sistēma* [*www.eis.gov.lv*](http://www.eis.gov.lv) *– Ceļu satiksmes drošības direkcijas veiktie iepirkumi par 80 uzlādes staciju iegādi un 40 uzlādes staciju ierīkošanu)*.  Tomēr saskaņā ar publiski pieejamo informāciju par piedāvājumu Latvijas tirgū elektrotransportlīdzekļu uzlādes staciju ar zemākām tehniskām prasībām (piemēram, kas nav ar ātrās uzlādes iespēju), bet tomēr atbilstošu normatīvo aktu prasībām, ir iespējams uzstādīt par daudz mazākām izmaksām. Piemēram, pie sienas vai citas virsmas stiprināmas elektrotransportlīdzekļu uzlādes stacijas pieejamas par cenu, sākot no 690 *euro (*ar PVN). |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020 | | Turpmākie trīs gadi (*euro*) | | | | |
| 2021 | | 2022 | | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | Nav precīzi aprēķi-nāms | 0 | Nav precīzi aprēķi-nāms | Nav precīzi aprēķi-nāms |
| 2.1. valsts pamatbudžets | 0 | 0 | 0 | Nav precīzi aprēķi-nāms | 0 | Nav precīzi aprēķi-nāms | Nav precīzi aprēķi-nāms |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | Nav precīzi aprēķi-nāms | 0 | Nav precīzi aprēķi-nāms | Nav precīzi aprēķi-nāms |
| 3. Finansiālā ietekme | 0 | 0 | 0 | Nav precīzi aprēķi-nāms | 0 | Nav precīzi aprēķi-nāms | Nav precīzi aprēķi-nāms |
| 3.1. valsts pamatbudžets | 0 | 0 | 0 | Nav precīzi aprēķi-nāms | 0 | Nav precīzi aprēķi-nāms | Nav precīzi aprēķi-nāms |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | Nav precīzi aprēķi-nāms | 0 | Nav precīzi aprēķi-nāms | Nav precīzi aprēķi-nāms |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | Nav precīzi aprēķi-nāms | X | Nav precīzi aprēķi-nāms | Nav precīzi aprēķi-nāms |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Nav precīzi aprēķināms. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. | | | | | | |
| 8. Cita informācija | Valsts īpašuma (ēku, telpu grupu) valdītājiem (valsts tiešās pārvaldes iestādes, valsts kapitālsabiedrības – valsts institūcijas, kuru personā valstij piederošais nekustamais īpašums ir ierakstīts zemesgrāmatā, kas atbild par konkrētā valsts nekustamā īpašuma veida apsaimniekošanu vai kas veic konkrētā nekustamā īpašuma uzturēšanu un apsaimniekošanu saskaņā ar līgumu) un pašvaldībām iespējams ēku uzturēšanas izmaksu palielinājums sakarā ar Noteikumu projektā paredzēto ēku energoefektivitātes minimālo prasību izpildi. Izdevumi nav precīzi aprēķināmi, jo tie ir atkarīgi no nepieciešamo energoefektivitātes paaugstināšanas pasākumu apjoma un izmaksām katrai konkrētajai ēkai.  Izdevumus sakarā ar Noteikumu projektā paredzēto energoefektivitātes paaugstināšanas pasākumu izpildi valsts īpašuma valdītāji un pašvaldības nodrošinās savu budžetu ietvaros. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts ”Grozījumi Dzīvojamo māju pārvaldīšanas likumā” (VSS-1248) paredz pie obligāti veicamajām dzīvojamās mājas pārvaldīšanas darbībām iekļaut arī dzīvojamās mājas energoefektivitātes uzlabošanas pasākumu nodrošināšanu atbilstoši normatīvo aktu prasībām, kas nozīmētu arī Noteikumu projekta prasību izpildes nodrošināšanu daļā, kas attiecas uz dzīvojamām mājām. |
| 2. | Atbildīgā institūcija | Ekonomikas ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | 1. Eiropas Parlamenta un Padomes 2018. gada 30. maija Direktīva (ES) 2018/844, ar ko groza Direktīvu 2010/31/ES par ēku energoefektivitāti un Direktīvu 2012/27/ES par energoefektivitāti.  Saskaņā ar Direktīvas 2018/844 3. panta 1. punktu dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības, līdz 2020. gada 10. martam.  2. Eiropas Parlamenta un Padomes 2018. gada 11. decembra Direktīva (ES) 2018/2002, ar ko groza Direktīvu 2012/27/ES par energoefektivitāti.  Saskaņā ar Direktīvas 2018/2002 2. panta 1. punkta otro rindkopu dalībvalstīs stājas spēkā normatīvie un administratīvie akti, kas vajadzīgi, lai izpildītu 1. panta 5. līdz 10. punktu un pielikuma 3. un 4. punktu līdz 2020. gada 25. oktobrim.  3. Pārkāpuma procedūras lieta Nr. 2018/2344 par Eiropas Parlamenta un Padomes 2012. gada 25. oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK, transponēšanu un piemērošanu Latvijā. |
| 2. | Citas starptautiskās saistības | Nav. |
| 3. | Cita informācija | Nav. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2018. gada 30. maija Direktīva (ES) 2018/844, ar ko groza Direktīvu 2010/31/ES par ēku energoefektivitāti un Direktīvu 2012/27/ES par energoefektivitāti. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 1.panta 5.punkts  (ar ko Direktīvas 2010/31/ES 8.panta 1.punkta trešā rindkopa izteikta jaunā redakcijā) | 9. punkts | Pārņemts daļēji.  Pārņemts attiecībā uz prasību ieviešanu esošām ēkām. Prasības tiks pārņemtas pilnībā (arī attiecībā uz jaunām vai pārbūvējamām ēkām) pēc Ministru kabineta noteikumu projekta ”Grozījumi Ministru kabineta 2015. gada 16. jūnija noteikumos Nr. 310 “Noteikumi par Latvijas būvnormatīvu LBN 231-15 “Dzīvojamo un publisko ēku apkure un ventilācija””” (VSS-97) apstiprināšanas (plānotais termiņš: 2020.gada 30.jūnijs).  Atbildīga Ekonomikas ministrija. | Neparedz stingrākas prasības. |
| 1.panta 5.punkts  (ar ko Direktīvas 2010/31/ES 8.panta 3.punkts izteikts jaunā redakcijā) | 12. punkts | Pārņemts pilnībā. | Neparedz stingrākas prasības. |
| 1.panta 7.punkts  (daļā par Direktīvas 2010/31/ES 14.panta 4.punkta un 15.panta 4.punkta izteikšanu jaunā redakcijā) | 10. un 11. punkts | Pārņemts daļēji.  Pārņemts attiecībā uz prasību ieviešanu esošām ēkām. Prasības tiks pārņemtas pilnībā (arī attiecībā uz jaunām vai pārbūvējamām ēkām) pēc Ministru kabineta noteikumu projekta ”Grozījumi Ministru kabineta 2015. gada 16. jūnija noteikumos Nr. 310 “Noteikumi par Latvijas būvnormatīvu LBN 231-15 “Dzīvojamo un publisko ēku apkure un ventilācija””” (VSS-97) apstiprināšanas (plānotais termiņš: 2020.gada 30.jūnijs).  Atbildīga Ekonomikas ministrija. | Neparedz stingrākas prasības. |
| 1.panta 14.punkts  (ar ko grozīti Direktīvas 2010/31/ES pielikumi) | 2., 3. un 4. punkts | Pārņemts daļēji.  Daļēji pārņemta jaunā redakcijā izteiktā Direktīvas 2010/31/ES I pielikuma 1.punkta pirmā un otrā rindkopa.  Prasības tiks pārņemtas pilnībā pēc citu nepieciešamo tiesību aktu projektu izstrādes un apstiprināšanas (plānotais termiņš: 2020.gada 30.jūnijs).  Atbildīga Ekonomikas ministrija. | Neparedz stingrākas prasības. |
| Attiecīgā ES tiesību akta datums, numurs un nosaukums | Eiropas Parlamenta un Padomes 2018. gada 11. decembra Direktīva (ES) 2018/2002, ar ko groza Direktīvu 2012/27/ES par energoefektivitāti. | | |
| A | B | C | D |
| 1. panta 6. punkts  (ar ko Direktīva 2012/27/ES papildināta ar 9.b panta 1.punktu un 9.c pantu attiecībā uz siltumapgādi) | 5., 6., 7., 8. un 14. punkts | Pārņemts daļēji.  Pārņemts attiecībā uz prasību ieviešanu esošām ēkām. Prasības tiks pārņemtas pilnībā (arī attiecībā uz jaunām vai pārbūvējamām ēkām) pēc Ministru kabineta noteikumu projekta ”Grozījumi Ministru kabineta 2015. gada 16. jūnija noteikumos Nr. 310 “Noteikumi par Latvijas būvnormatīvu LBN 231-15 “Dzīvojamo un publisko ēku apkure un ventilācija””” (VSS-97) apstiprināšanas (plānotais termiņš: 2020.gada 30.jūnijs).  Atbildīga Ekonomikas ministrija. | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Direktīvas 2010/31/ES 8.panta 4. un 6.punkts (Direktīvas (ES) 2018/844 redakcijā) paredz rīcības brīvību noteikt atvieglotus nosacījumus atsevišķām subjektu kategorijām. Rīcības brīvība nav izmantota, jo iztrūkst atvieglojuma piemērošanas un kontroles mehānisms.  Direktīvas 2010/31/ES 14.panta 5.punkts un 15.panta 5.punkts (Direktīvas (ES) 2018/844 redakcijā) paredz rīcības brīvību noteikt prasības, ar ko nodrošina, ka dzīvojamās ēkas ir aprīkotas ar:   1. nepārtrauktu elektronisku uzraudzības funkciju, kas mēra sistēmu efektivitāti un informē ēkas īpašniekus vai apsaimniekotājus, ja tā ir ievērojami mazinājusies un ja ir vajadzīga sistēmas apkope; un 2. efektīvas vadības funkcijām, kas nodrošina enerģijas optimālu ražošanu, sadali, uzglabāšanu un izmantošanu.   Rīcības brīvība nav izmantota, lai neradītu papildu finansiālu slogu dzīvojamo ēku īpašniekiem. Ēku īpašnieki pēc izvēles jau pašreiz ir tiesīgi aprīkot savas ēkas ar attīstītām inženiertehniskajām sistēmām, lai uzlabotu ēku energoefektivitāti. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Nav. | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība Noteikumu projekta izstrādē nodrošināta, pirms Noteikumu projekta izsludināšanas Valsts sekretāru sanāksmē to publicējot Ekonomikas ministrijas un Ministru kabineta tīmekļvietnē 2019. gada decembrī – 2020. gada janvārī.  Sabiedrības līdzdalība nodrošināta arī turpmākā Noteikumu projekta saskaņošanas gaitā pēc tā izsludināšanas Valsts sekretāru sanāksmē 2020. gada 6. februārī, saņemot un izvērtējot sniegtos atzinumus par Noteikumu projektu. |
| 2. | Sabiedrības līdzdalība projekta izstrādē | Lai informētu sabiedrību par Noteikumu projektu un dotu iespēju izteikt par to viedokli, Noteikumu projekts un tā anotācija 2019. gada 20. decembrī tika ievietoti Ekonomikas ministrijas tīmekļvietnē un Ministru kabineta tīmekļvietnē, kur interesentiem bija iespēja sniegt viedokli līdz 2020. gada 3. janvārim.  Pēc Noteikumu projekta izsludināšanas Valsts sekretāru sanāksmē atzinumu varēja sniegt līdz 2020. gada 20. februārim. |
| 3. | Sabiedrības līdzdalības rezultāti | Noteikumu projekta sabiedriskās apspriešanas laikā Ekonomikas ministrijas un Ministru kabineta tīmekļvietnē priekšlikumi vai iebildumi netika saņemti.  Pēc Noteikumu projekta izsludināšanas Valsts sekretāru sanāksmē 2020. gada 6. februārī tika saņemts SIA “MP Elektronika” atzinums par Noteikumu projektu. 2020.gada 11.martā Ekonomikas ministrija rīkoja tikšanos ar SIA ”MP Elektronika” pārstāvjiem, kuras laikā tika izrunāti atzinumā izteiktie iebildumi un priekšlikumi. SIA ”MP Elektronika” neuztur izteiktos iebildumus, bet informēja par siltumenerģijas patēriņa uzskaites sistēmām, kādas uzņēmums piedāvā lietotājiem, un norādīja, ka Noteikumu projektā nebūtu norādāmas konkrētas izmantojamās ierīces, bet gan to darbības principi. Ekonomikas ministrija norāda, ka patērētās siltumenerģijas uzskaitē (sadalē) ir izmantojami tādi siltuma maksas sadalītāji, kas atbilst standartam LVS EN 834:2013 “Siltumenerģijas patēriņa noteicēji dzīvokļa apsildes radiatoriem. Ierīces ar elektroenerģijas avotu”, ar kuru pārņemts Eiropas standarts EN 834:2013 “Heat cost allocators for the determination of the consumption of room heating radiators. Appliances with electrical energy supply”. Savukārt individuāliem siltumenerģijas patēriņa skaitītājiem jāatbilst normatīvajos aktos noteiktajām metroloģiskajām prasībām siltumenerģijas skaitītājiem (pašreiz Ministru kabineta 2006.gada 22.augusta noteikumi Nr.667 ”Noteikumi par metroloģiskajām prasībām siltumenerģijas skaitītājiem”).  Atzinumu par Noteikumu projektu sniegusi arī biedrība “Latvijas Mazo un vidējo uzņēmumu asociācija”, kuras iebildumi ir iekļauti izziņā par atzinumos izteiktajiem iebildumiem un tiek izskatīti Noteikumu projekta saskaņošanas procesā. |
| 4. | Cita informācija | Nav. |

|  |  |  |  |
| --- | --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | Noteikumu projekta izpildē nav iesaistītas valsts pārvaldes institūcijas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē institūciju funkcijas un struktūru. Nav plānota jaunu institūciju izveide, esošu institūciju likvidācija vai reorganizācija. Noteikumu projekts tiks izpildīts esošo cilvēkresursu ietvaros. |
| 3. | Cita informācija | Ministru kabineta noteikumu uzraudzība nav būvvaldes vai institūcijas, kura pilda tās funkcijas, kompetencē. Tādēļ Ministru kabineta noteikumi nenosaka būvvaldes vai institūcijas, kura pilda tās funkcijas, veicamās darbības. Būvniecības likuma 21. panta septītajā daļā paredzētais būvinspektora pienākums kontrolēt ekspluatācijas atbilstību normatīvajiem aktiem ir vērsts uz tādu pārkāpumu esamības pārbaudi, kas ir saistīti ar būves drošību un iespējamo apdraudējumu sabiedrībai. Būvniecības likuma 21. panta ceturtā daļa noteic būves īpašnieka pienākumu nodrošināt būves un tās elementu uzturēšanu ekspluatācijas laikā, lai tā atbilstu būvei noteiktajām būtiskām prasībām. Savukārt atbilstoši Būvniecības likuma 9. panta 6. punktam energoefektivitāte ir viena no būves būtiskām prasībām. Līdz ar to ēkas īpašnieks ir atbildīgs par ekspluatējamu ēku energoefektivitātes minimālo prasību ievērošanu. |

Ekonomikas ministrs J. Vitenbergs

Vīza:

Valsts sekretārs E. Valantis

Kārkliņa 67013214

ieva.karklina@em.gov.lv